ธนาคารแห่งประเทศไทย เตือนภัยหลังพบกลุ่มมิจฉาชีพปลอมตัวเป็นบริษัทให้กู้เงิน
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง กล่าวว่า ศูนย์ต่อต้านข่าวปลอมได้รับแจ้งจากศูนย์คุ้มครองผู้ใช้บริการทางการเงิน ธนาคารแห่งประเทศไทย เตือนภัยประชาชนหลังเกิดกรณีกลุ่มมิจฉาชีพปลอมตัวเป็นบริษัทให้กู้เงิน หลอกให้โอนค่าธรรมเนียมค้ำประกันและขอข้อมูลส่วนตัวไปใช้ถอนเงินในบัญชี หากพบเห็นโฆษณาเงินกู้ แล้วทักไปว่าสนใจ จะถูกชวนไปคุยต่อใน chat ส่วนตัว จึงต้องระมัดระวังอย่าหลงเชื่อ ย้ำว่าหากต้องการกู้เงินควรใช้บริการจากสถาบันการเงินที่ได้รับอนุญาตจากทางการและประชาชนไม่ควรเปิดเผยข้อมูลส่วนตัวหรือแชร์ข้อมูลให้ผู้อื่นรับทราบ เช่น เลขหน้าและหลังบัตรประชาชน เลขที่บัญชีธนาคาร เลขหน้าและหลังบัตรเครดิต และวันเดือนปีเกิด เพราะถือเป็นข้อมูลสำคัญที่ใครหลายคนต่างนำไปใช้เชื่อมกับธุรกรรมการเงินส่วนตัวทั้งสิ้น